Alf Johan Halvorsen begravet: Den fineste latteren i verden
Et fullsatt Nøtterøy kapell tok farvel med 51-åringen. De fikk høre om høyt elsket onkel og bror. Affe, som han ble kalt, var svært glad i musikk, og i begravelsen hans fremførte solist Victoria Bjerksund Almgren «Kjærlighet» og «Barn av regnbuen». Også Tommy Kørbergs «Stad i ljus» og Neil Young-klassikeren «Heart of Gold» var med da Alf Johan ble stedt til hvile med en livssynsåpen seremoni. Foran det store veggmaleriet «Livstreet» av Egil Weiglin stod kisten omkranset av blomster i lyse farger. Søsteren Tone holdt tale for lillebroren i kapellet. – Kjære ,fine, gode Affe, sa søsteren, og talte om den kjære lillebroren, som etter en hjerneskade i barndommen ikke hadde språk, men som kommuniserte med lyder. – Du hadde ikke ord, men du var lett å forstå. Du var mild, følsom og med den fineste latteren i hele verden. Vi vil aldri glemme den latteren, og vi elsker deg, Affe, sa hun og takket for at de fikk være med Alf Johan på dødsleiet. – Takk for at vi fikk holde på den gode panna di. Når det gjaldt som mest var det fint å være din stemme, sa hun blant annet i talen. Margareth D. Andersen fra begravelsesbyrået Klemmetsby-Firing holdt tale på vegne av familien – Du var den snilleste lillebroren en kunne ønske seg, og verdens kuleste onkel med den mest smittende latteren i verden. – Døden kom så fort denne gangen Nå sitter vi her i sorg. Det er så ufattelig og det angår så mange. Alle vil bli stående igjen med et savn og et hvorfor, het det i talen. De sørgende fulgte kisten til graven hvor solisten fremførte «Den fyrste song» som en siste hilsen. Halvorsen omkom etter å ha blitt badet i for varmt vann i et bofellesskap i Færder kommune 24. Februar. Han hadde nettopp fylt 51 år. Han fikk kraftige forbrenningsskader av hendelsen, og døde av skadene fire dager senere på Haukeland sykehus i Bergen. – Familien er fortsatt sjokkerte over det som har skjedd, og har problemer med å ta innover seg denne tragiske hendelsen. De begriper ikke hvordan det kunne skje, sa bistandsadvokat Christian Lundin til VG i forrige uke. Færder kommune er siktet for brudd på helsepersonelloven.
Alf Johan Halvorsen, som omkom etter å ha blitt badet i for varmt vann i en omsorgsbolig, ble begravet i dag.